F’Settembru li għadda ġew Malta aktar minn 193,000 turist. Iċ-ċifri tal-Uffiċċju Nazzjonali tal-Istatistika juru li mqabbel ma’ Settembru tas-sena l-oħra, it-turisti żdiedu b’aktar minn 16,000 jew b’9.3 fil-mija. Iż-żieda fit-turisti f’Settembru wasslet ukoll għal żieda ta’ aktar minn 6% fl-iljieli li qagħdu fil-lukandi. Fil-fatt joħroġ li l-iljieli li għadu fil-lukandi laħqu l-1,547,000 lejl. L-infiq tat-turisti żdied bi kważi 9% b’nefqa totali li laħqet aktar minn €186 miljun. Iċ-ċifri għall-ewwel disa’ xhur tas-sena juru li bejn Jannar u Settembru ġew Malta 1,364,000 turist, żieda ta’ 9 fil-mija fuq l-ewwel disa’ xhur tas-sena l-oħra. In-nefqa tat-turisti fl-ewwel disa’ xhur tas-sena laħqet elf u mitejn miljun, żieda ta’ 6.8 fil-mija fuq l-istess perjodu tal-2013.